પરંતુ હવે સંજોગો બદલાવાના હતા. હવે પોતે પત્નીની ફરિયાદ દૂર કરી શકશે. ઘરમાં પૂરેપૂરો સમય આપી શકાશે. નિરાંતે હીંચકા પર બેસીને છાપુ વાંચવાનું અને કડક,મીઠી ગરમાગરમ ચા.. વાહ મજા આવી જશે. ચા પીતા પીતા પત્ની સાથે દુનિયાભરના ગપ્પા મારશે. પૌત્ર સાથે રોજ સાંજે બગીચામાં રમશે. ઘણું કામ કર્યું. હવે જિંદગી માણવાની. એક એક પળ જીવવાની. બીજા કોઇ પ્રશ્નો હતા નહીં. ભર્યુંભાદર્યું ઘર હતું. પત્ની હતી,દીકરો વહુ હતા. અને મૂડીના વ્યાજ જેવો નાનકડો સાત વરસનો મીઠડો પૌત્ર હતો. બધા સાથે મળીને કિલ્લોલ કરીશું. હવે તો બસ કુટુંબમેળાના કંકુછાંટણા…યશવંતભાઇ મનોમન મલકાઇ રહ્યા.